צביאל רופא

צביאל רופא, 2014
צביאל רופא (נולד ב-12 באוקטובר 1956) הוא פעיל זכויות אדם, סופר, מרצה ומנחה קבוצות לעזרה עצמית. רופא ייסד את תנועת מתמודדי הנפש בישראל, והוא מצוי ברמיסיה מלאה (בקו הבריאות) כבר יותר מ-25 שנה.

==חייו ופעילותו הציבורית==

רופא נולד בירושלים. אביו, יוסף רופא, נולד ב-1930 בפיזה שבאיטליה, ואמו גבריאלה טדסקי (Tedeschi) נולדה ב-1929 בעיר קרארה באיטליה.

בגיל 19, במהלך השירות הצבאי, אובחן רופא כסובל מתסמונת ביפולרית. ב-1990 הקים את קבוצות התמיכה הראשונות בישראל לעזרה עצמית בתחום בריאות הנפש, והחל מ-1993 חשף ברבים את סיפורו האישי בניסיון להיאבק בסטיגמה החברתית הקשה כלפי נפגעי הנפש.

ב-1992 ייסד רופא את הארגון הראשון בארץ של מתמודדי נפש, וב-1994 הפך הארגון לעמותת "התמודדות - עמותת נפגעי הנפש בישראל". רופא הנחה קבוצות תמיכה לעזרה עצמית במסגרת עמותת אנוש במשך 16 שנה, ועד היום מנחה קבוצות כאלה בהתנדבות באופן עצמאי. בשנת 2001 הוענק לו במשכן הכנסת "אות בזכות" מטעם ארגון בזכות. בנימוקי מתן האות נכתב:

.

ב-2003 הקימו הוא ורעייתו דאז דליה וירצברג-רופא את ארגון מל"מ - מתמודדים למען מתמודדים - לקידום זכויותיהם של מתמודדי הנפש בישראל", ושנה לאחר מכן הגה ויזם את "צועדים בראש מורם" – מצעד של אלפי נפגעי הנפש ברחובות תל אביב. מצעד דומה התקיים גם ב-2005 והסתיים בעצרת חגיגית בגני יהושע. רופא יזם והוביל כנס מתמודדים ארצי שהתקיים בבית בארבור בתל אביב ב-15 בנובמבר 2007.

ב-6 בינואר 2010 הגישו בני הזוג צביאל רופא ודליה וירצברג-רופא עתירה לבג"ץ למען שוויון זכויות עבור נפגעי הנפש לגבי זכות בחירת מוסד האשפוז, בדרישה לאפשר למתמודדי נפש לבחור באיזה בית-חולים יתאשפזו, בדומה למצב בכל הקשור לאשפוזים פיזיים יבניגוד לנוהל שהיה קיים עד אז, לפיו בתחום בריאות הנפש לא הייתה לאזרח הזכות לבחור את בית החולים בו יתאשפז.<br />ב-23 במאי 2012 הגישו בני הזוג רופא שנית עתירה לבג"ץ נגד בנימין נתניהו (בהיותו שר הבריאות)באותו נושא.

יזם והוביל להקמה של אתר היכרויות חינמי למתמודדי נפש - "נפש אל נפש". את האתר הקימה וניהלה בפועל דליה וירצברג-רופא.

ב-18 במרץ 2014 הונחה על שולחן הכנסת הצעת חוק שהוביל ח"כ דב חנין (מחד"ש) ושיזמו בני הזוג צביאל ודליה. השניים ניסחו את הצעת החוק בסיוע צמוד של עו"ד נטע דגן.

הצעת החוק לא אושרה בוועדת שרים לענייני חקיקה ב-9 בנובמבר 2014, מאחר שמשרד הבריאות פרסם נוהל שהוחל ב-2 בנובמבר בשנה זו. הנוהל הכיר בזכותו העקרונית של כל אדם הנזקק לאשפוז פסיכיאטרי לבחור את בית החולים שבו ברצונו להתאשפז, וזאת בתנאי שאחוזי התפוסה בבית החולים המבוקש אינם עולים על 95. במקביל החל משרד הבריאות לפרסם באתרו ברשת עדכון יומי של אחוזי התפוסה במוסדות השונים. עם זאת, אחוזי התפוסה בפועל אינם מאפשרים בחירה.

צביאל רופא הוא אב לארבעה. אביו, יוסף רופא, היה במשך 27 שנה ספרן באוניברסיטת בר-אילן. כמו כן היה מתרגם משירת איטליה.

סבו של רופא היה ד"ר ג'יורג'יו (צבי גֶרְשׁ) רופאר (רוֹיְפֶר) (1900–1938), שהגיע לאיטליה מבסרביה, וסבתו הייתה מטילדה לבית גאליקי (Gallichi), יהודייה איטלקייה. הסב היה פעיל ציוני, וכיהן כנציב בית"ר באיטליה בשנתיים האחרונות לחייו. במסגרת תפקידו היה צבי רופאר אחראי גם על בית הספר הימי של בית"ר בצ'יוויטווקיה (Civitavecchia) שהכשיר חובלים. רופאר יזם את הקמתה של מגמת דיג ואף רכש מכספו שתי ספינות דיג. לפני מותו, בקיץ 1938, ציווה לאשתו לקחת את הילדים ולעלות לארץ ישראל. דודו של רופא, אחי אביו, הוא חוקר המקרא אלכסנדר רופא.

ב-2019 התגרש מדליה וירצברג.

==מפרסומיו==
===ספרים===
* הקרב על השפיות, הוצאת צ'ריקובר, 1998 - רומן נעורים אוטוביוגרפי
* מישהו מטפל בך, הוצאת עוף החול 2003 - רומן ריאליסטי על חבלי טיפול נפשי
* על המסלול ממחלה להחלמה, אוריון הוצאה לאור, 2013 - משלים, רשימות ומאמרים בנושא התמודדות עם מחלת נפש

===מאמרים בכתבי עת ובאסופות===
* [http://www.e-mago.co.il/Editor/hagut-1805.htm המציאותרפיה ואני], התפרסם לראשונה בחברה ורווחה, כרך ט"ו (1), 1994
* "יידוע כפתרון להפרשי סטיגמה", כתב העת הישראלי לריפוי בעיסוק (IJOT), כרך 2, אוגוסט 1993, עמ' 117–127
* "[http://www.molsa.gov.il/CommunityInfo/Magazine/Lists/ArticlesList/Attachments/106/התמודדות%20בהתמודדות%20–%20אקטיביות%20מול%20פאסיביות.pdf התמודדות ב'התמודדות' – אקטיביות מול פסיביות]", חברה ורווחה י"ח (1), 1998
* [http://www.e-mago.co.il/Editor/bikoret-1972.htm הסכמת המטופלים לטיפול פסיכולוגי - אחיזת עיניים?] התפרסם בנוסח דומה בכתב העת "רפואה ומשפט", גיליון מס' 33 – דצמבר 2005
*[https://academic.oup.com/schizophreniabulletin/article/35/3/473/1873082/Metaphorical-Stories-for-Education-About-Mental Metaphorical Stories for Education About Mental Health Challenges and Stigma]<br />כתב העת סכיזופרניה בולטין, מאי 2009, הוצאת אוניברסיטת אוקספורד
*[http://www.themedical.co.il/Upload/Magazines/Documents/145/Medicine%20Psych12.pdf למה הדבר דומה], MEDICINE כתב עת רפואי בנושא פסיכיאטריה, יולי-אוגוסט 2009, גיליון מס' 12, ראו עמ' 12
*[https://academic.oup.com/schizophreniabulletin/article/37/5/879/1910536/Supported-Reporting-of-First-Person-Accounts Supported Reporting of First Person Accounts]<br />כתב העת סכיזופרניה בולטין, אוגוסט 2010, הוצאת אוניברסיטת אוקספורד
* [http://www.themedical.co.il/Article.aspx?f=12&s=2&id=3294 "תובנות מתמודד ביחס לתרופות פסיכיאטריות"], MEDICINE כתב עת רפואי בנושא פסיכיאטריה, פברואר-מרץ 2011, גיליון מס' 17
*[http://ps.psychiatryonline.org/doi/pdf/10.1176/appi.ps.650705 Free Online Dating Site for People With Mental Illness]<br />Psychiatric Services כתב העת של APA – האגודה האמריקנית לפסיכיאטריה, ספטמבר 2014
* [http://www.oxfordhandbooks.com/view/10.1093/oxfordhb/9780198732365.001.0001/oxfordhb-9780198732365-e-10 Freedom of Choice of Hospital for Psychiatric Admissions: A First-Person and Advocacy Account from Israel], The Oxford Handbook of Psychiatric Ethics, Volume 1, פרק 14, יולי 2015, הוצאת אוניברסיטת אוקספורד

== קישורים חיצוניים ==

== הערות שוליים ==

קטגוריה:פעילים ישראלים למען זכויות נכים
קטגוריה:מתמודדים עם מגבלה נפשית: ישראלים
קטגוריה:סופרים ישראלים
קטגוריה:נכים ישראלים
קטגוריה:בוגרי תיכון הרא"ה (רמת גן)
קטגוריה:ישראלים שנולדו ב-1956